**Приложение № 3**

към чл. 26 от Наредбата за обхвата и методологията за извършване на оценка на въздействието

|  |  |
| --- | --- |
| **КОНСУЛТАЦИОНЕН ДОКУМЕНТ** | |
| 1. **ОСНОВНА ИНФОРМАЦИЯ ЗА КОНСУЛТАЦИЯТА** | |
|  | **Въведение**:  Министерство на земеделието, храните и горите организира обществена консултация по реда на Раздел V от Наредбата за обхвата и методологията за извършване на оценка на въздействието по концепция на Закон за превенция от природни бедствия и неблагоприятни климатични събития в земеделието. |
|  | **Цели на консултацията:**  Чрез обществената консултация се канят всички заинтересовани страни да дадат предложения и коментари по концепцията на Закона за превенция от природни бедствия и неблагоприятни климатични събития в земеделието, която има за цел да представи основните направления на бъдещите нормативни предложения за реформа в областта на обществените отношения, свързани с осигуряването на превенция от природни бедствия и неблагоприятни климатични събития в земеделието. |
|  | **Консултационен процес:**  Обществената консултация се открива за 30 дни, като стартира на 16 март 2018 година. Консултационният документ, представящ концепцията на Закон за превенция от природни бедствия и неблагоприятни климатични събития в земеделието, ще бъде публикуван на Портала за обществени консултации и на страницата на Министерство на земеделието, храните и горите. |
|  | **Релевантни документи и нормативни актове:**  Към настоящия момент основен закон, който урежда обществените отношения, свързани с осигуряването на превенция от природни бедствия и неблагоприятни климатични събития в земеделието, не съществува. |
| **ОПИСАНИЕ НА ПРЕДЛОЖЕНИЕТО**  Целта на предложения проект е да бъдат уредени обществените отношения, свързани с осигуряването на превенция и обезщетяване на земеделските стопани за щети от природни бедствия и неблагоприятни климатични събития в земеделието в особено голям мащаб. Природни бедствия и неблагоприятни климатични и други събития в земеделието по смисъла на предложения проект са значителното нарушаване на нормалното функциониране на земеделските стопанства, предизвикано от градушка, наводнение, суша, пожар и измръзване на земеделски култури, водещо до съществени негативни последици за селското стопанство.  За осъществяване на посочената по-горе цел се предвижда преобразуване на Изпълнителната агенция „Борба с градушките“ в държавно предприятие по реда на чл. 62, ал. 3 от Търговския закон.  Държавното предприятие ще изпълнява следните функции:   * организиране и провеждане на активни въздействия върху градовите процеси и други неблагоприятни атмосферни явления; * изкуствено увеличаване и преразпределяне на валежите; * радиолокационно площно измерване на валежите; * осигуряване на радарна метеорологична информация на заинтересуваните ведомства в Република България; * изграждане на системи за наблюдение и предупреждение от наводнения, пожари и измръзване на земеделски култури; * обезщетяване на земеделските стопани за претърпени вреди от природни бедствия и неблагоприятни климатични събития в земеделието.   Дейността на държавното предприятие се предвижда да се финансира от:   * средства от държавния бюджет; * задължителни вноски от земеделските стопани; * задължителни вноски от застрахователните компании; * дарения от местни и чуждестранни физически и юридически лица; * приходи от услуги и дейности и други.   При осъществяване на дейността си държавното предприятие ще си взаимодейства с Министерството на земеделието, храните и горите, Комисията за финансов надзор, Националната агенция по приходите, Държавен фонд „Земеделие“, Областните дирекции „Земеделие“, Държавното предприятие „Ръководство на въздушното движение“ и други.  Предвижда се органи на управление на държавното предприятие да бъдат: министърът на земеделието, храните и горите, управителният съвет, контролният съвет и директорът.  За обезпечаване финансовата стабилност на държавното предприятиве и осигуряване на целеви инвестиции за изпълнение на дейностите, възложени му със закона, предприятието формира фонд „Превенция и обезщетения за вреди от природни бедствия и неблагоприятни климатични събития в земеделието“, от който ще бъдат изплащани обезщетения за настъпили събития в особено голям мащаб по смисъла на проекта.  Предвижда се земеделските стопани да заплащат ежегодни задължителни вноски за превенция от природни бедствия и неблагоприятни климатични събития в земеделието за обработваема (орна) земя и трайни насаждения. От обхвата на задължените лица се изключват собствениците и ползвателите на пасища, мери и ливади. Застрахователните компании, които предлагат застраховки по класове „Сухопътни превозни средства (без релсови превозни средства)“, „Пожар и природни бедствия“ и „Други щети на имущество“ също ще заплащат задължителна вноска за превенция от природни бедствия и неблагоприятни климатични събития в земеделието.  Държавното предприятие ще извършва разходи за:   * + увеличаване обхвата на въздействие на градовата защита – изграждане и подобряване на съществуващи радарни станции, ракетни площадки;   + развитие на самолетен способ за градозащита и други;   + разходи за ракети;   + извършване на непрекъснато 24-часово радарно площно измерване на количеството и интензивността на валежите;   + изграждане на системи за ранно предупреждение и прогнози за превенция от наводнения;   + изграждане и подобряване на съществуващи отводнителни системи и съоръжения на територията на страната чрез инвестиране в по-ефективни съоръжения – помпени станции, отводнителни канали и други;   + развитие на способ за изваляване на потенциално дъждовни облаци;   + изграждане на системи за наблюдение и предупреждение от пожари;   + изграждане на системи за ранно предупреждение за опасност от измръзване, слани и мраз;   + други разходи, свързани с основния предмет на дейност;   + извънредни разходи.   В Закона за превенция от природни бедствия и неблагоприятни климатични събития в земеделието ще бъдат уредени основните въпроси, свързани с управлението на държавното предприятие, неговото устройство и функции, начините на формиране на приходи и извършването на разходите за отделните му функции, реда за определяне на размера и събиране на вноските от отделните задължени субекти, реда за установяване на претърпените от земеделските стопани вреди и размера на подлежащото на изплащане обезщетение. | |
| 1. **ВЪПРОСИ ЗА ОБСЪЖДАНЕ**   Предложения и коментари по основните направления, посочени в концепцията.  Предложения за допълнителни въпроси, които следва да намерят решение в бъдещия Закон за превенция от природни бедствия и неблагоприятни климатични събития в земеделието. | |
| 1. **ДОКУМЕНТИ, СЪПЪТСТВАЩИ КОНСУЛТАЦИЯТА**   Не е приложимо. | |